SL Uradni list Evropske unije C 79/16

Tožba, vložena 9. januarja 2008 – Komisija Evropskih skupnosti proti Republiki Finski

(Zadeva C-10/08)

(2008/C 79/29)

Jezik postopka: finščina

Stranki

Tožeča stranka: Komisija Evropskih skupnosti (zastopnika: I. Koskinen in D. Triantafyllou)

Tožena stranka: Republika Finska

Predlogi tožeče stranke

Tožeča stranka predlaga:

— Naj se ugotovi, da Republika Finska ni izpolnila niti obveznosti iz člena 90 ES, s tem da je ohranila v veljavi člen 5 Autoverolaki (zakon o davku na motorna vozila) in člen 102(1), točka 4, Arvonlisäverolaki (zakon o davku na dodano vrednost), na podlagi katerih je v okviru davka na motorna vozila uporabila za motorna vozila, ki so stara manj kot tri mesece, enak znesek davka kot za nova motorna vozila, za motorna vozila, stara manj kot šest mesecev, pa je uporabila lestvico, po kateri se vrednost vozila v primerih, ko se ugotovi, da na finskem trgu ne obstajajo nobena enakovrstna vozila, zmanjša za 0,8 % na mesec, niti obveznosti iz člena 17(1) in (2) Šeste direktive Sveta 77/388/EGS (1), v novi različici v členih 167 in 168 Direktive Sveta 2006/112/ES (2), s tem da je Finska dopustila odbitek davka v skladu s členom 5 Autoverolaki od davka na dodano vrednost, ki ga je treba plačati na prodajo;

— Republiki Finski naj se naloži plačilo stroškov.

Tožbeni razlogi in bistvene trditve

Ker naj bi bil uvoznik motornega vozila na Finskem zavezanec za davek na dodano vrednost, bi moral v skladu s členom 5 Autoverolaki plačati carinskim organom davek na dodano vrednost, naložen na davek na motorna vozila; ker pa bi lahko v skladu s členom 102(1), točka 4, Arvonlisäverolaki odbil davek na dodano vrednost, ki ga je treba plačati za prodajo, naj v vrednosti motornega vozila ne bi ostal noben davek na dodano vrednost, naložen na davek na motorna vozila. Odbiti davek na dodano vrednost, naložen na davek na motorna vozila, se ne prevali na potrošnika. Ko fizična oseba prvič registrira motorno vozilo na Finskem, mora carinskim organom prav tako plačati davek na dodano vrednost, naložen na davek na motorna vozila, vendar pa ga ne more odbiti. Ta sistem, ki razlikuje med prodajo v okviru gospodarske dejavnosti zavezanca za davek na dodano vrednost, ki je predmet davka na dodano vrednost, na različnih stopnjah trgovanja in pridobitvijo končnega potrošnika v drugih državah članicah, pomeni, da naj bi bil davek na dodano vrednost, naložen na davek na motorna vozila, ki se naloži na motorno vozilo, ki ga je fizična pridobila v drugi državi članici in ga prvič registrirala na Finskem, verjetno višji kot pa preostali davek na dodano vrednost, naložen na davek na motorna vozila, na vrednost enakega rabljenega motornega vozila, ki je bil na Finskem že registriran, če bi bili davčni zavezanci za davek na motorna vozila zavezani tudi za davek na dodano vrednost in bi bilo motorno vozilo prodano v okviru gospodarske dejavnosti, ki je predmet davka na dodano vrednost, saj v zadnjenavedenem primeru – zaradi popolnega odbitka – vrednost motornega vozila ne vsebuje nobenega davka na dodano vrednost, naloženega na davek na motorna vozila, in je v nasprotju s členom 90 Pogodbe ES.

Sodišče je zadevi Siilin, C-101/00, ugotovilo, da davek na dodano vrednost, naložen na davek na motorna vozila, ni davek na dodano vrednost v smislu Šeste direktive. Pravica iz finskega Arvonlisäverolaki, da se lahko davek na dodano vrednost, naložen na davek na motorna vozila, v okviru gospodarske dejavnosti, ki je predmet davka na dodano vrednost, odbije od davka na dodano vrednost, krši Šesto direktivo 77/388/EGS, v skladu s katero se lahko le davek na dodano vrednost odbije od davka na dodano vrednost.

V skladu s finskim Autoverolaki se vrednost motornih vozil, ki so v uporabi manj kot tri mesece, ne zmanjšuje, ampak se ta obdavčijo kot nova motorna vozila. Vrednost motornega vozila pa se začne takoj zmanjševati, če je bilo prodano ali dano v uporabo. Dejstvo, da so rabljena motorna vozila, stara maj kot tri mesece, obdavčena v istem znesku kot nova motorna vozila, krši člen 90 ES. Tudi ureditev Autoverolaki, da se za rabljena motorna vozila, stara od tri do šest mesecev, uporablja lestvica, po kateri se vrednost motornega vozila v primerih, ko se ugotovi, da na finskem trgu ne obstajajo nobena enakovrstna vozila, zmanjša za 0,8 % na mesec, krši člen 90 ES, saj s to mesečno linearno lestvico zmanjševanja vrednosti v višini 0,8 % ni mogoče zagotoviti, da naloženi davek v nobenem primeru ne bi presegel preostalega davka, ki naj bi ga vsebovala vrednost ustreznih motornih vozil, ki so bila že registrirana na Finskem.

(1) Šesta direktiva Sveta z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero (UL L 145, str. 1).

(2) UL L 347, str. 1.